Predkladacia správa

Návrh Dohody medzi Slovenskou republikou a Ukrajinou o zmene Zmluvy medzi Slovenskou republikou a Ukrajinou o sociálnom zabezpečení (ďalej len „dohoda“) je druhou právnou úpravou v oblasti sociálneho zabezpečenia medzi Slovenskou republikou a Ukrajinou a priamo nadväzuje na Zmluvu medzi Slovenskou republikou a Ukrajinou  o sociálnom zabezpečení z 5. 12. 2000, ktorá nadobudla platnosť 1. 1. 2002 (ďalej len „zmluva“). Zmluva upravuje vzájomné vzťahy v tejto oblasti na princípoch nariadenia Rady (EHS) 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a ich rodinných príslušníkov pohybujúcich sa v rámci Spoločenstva. Ide o tieto princípy: rovnosť občanov oboch štátov, export dávok, spočítavanie dôb poistenia, zásada jedného poistenia. To znamená, že každá zmluvná strana priznáva a vypláca proporcionálny  dôchodok len za doby poistenia získané na svojom území.

V ostatnom čase sú predmetom neustálych sťažností zo strany Koordinačného výboru reoptántov v SR niektoré ustanovenia zmluvy. Podľa ich stanoviska sú zmluvou najviac poškodené osoby, ktoré presídlili na územie SR po černobyľskej tragédii a na ktoré sa v prípade nároku na dôchodok vzťahuje zmluva, aj keď sa presídlili ešte za platnosti Dohody medzi Československou republikou a Zväzom sovietskych socialistických republík o sociálnom zabezpečení (ďalej len „dohoda so ZSSR“), ktorou právom sukcesie boli viazané tak Slovenská republika, ako aj Ukrajina. 

V uplynulom niekoľkoročnom období MPSVR SR posudzovalo možnosť riešenia tejto požiadavky nielen prostredníctvom žiadostí poberateľov dôchodkov, ale aj Koordinačného výboru reoptántov v SR, ktoré sa týkali  dôchodkov rodákov zo SR presídlených z Ukrajiny v rokoch 1986 – 1997 po havárii jadrovej elektrárne v Černobyle, pričom ide o osoby, ktorých výška dôchodku po spočítaní nárokov z obidvoch štátov je  nízka. Z týchto dôvodov navrhujeme v dohode, aby sa doby poistenia získané na území druhého zmluvného štátu do dňa nadobudnutia platnosti zmluvy to je do 1. 1. 2002  považovali za doby poistenia toho zmluvného štátu na území, ktorého mala osoba trvalý pobyt. Z uvedeného plynie, že všetky doby poistenia získané na Ukrajine osobami presídlenými z Černobyľskej oblasti do Slovenskej republiky od 1986 do 31. 12. 2001 by sa považovali za doby poistenia v Slovenskej republike  a naopak.  
	
Náklady na takto vzniknuté dávky dôchodkového poistenia budú hradené z rozpočtu Sociálnej poisťovne.	Podľa údajov zo Sociálnej poisťovne náklady nepresiahnu v roku 2008 sumu 1. 680 000 Sk. 

Vykonávanie tejto dohody nekladie zvýšené nároky na štátny rozpočet, nebude mať  ekonomický, environmentálny vplyv, ani vplyv na zamestnanosť a  ani na podnikateľské prostredie.

Dohoda svojím obsahom a rozsahom je v súlade s právnymi predpismi Slovenskej republiky a všeobecne uznávanými zásadami medzinárodného práva. Záväzky pre obidva štáty sú rovnaké a vzájomne vyvážené.

Podľa článku 86 písm. d) Ústavy SR s dohodou vyslovuje súhlas NR SR, zároveň odporúčame NR SR rozhodnúť, že ide o medzinárodnú zmluvu podľa článku 7 odsek 5 Ústavy SR, pretože zakladá práva a povinnosti pre fyzické a právnické osoby.